Si è vierte cul fair play, cu la lealtât, la edizion numar 66 dal “Carnico”, il Campionât cjargnel di balon che come ogni Istât al clame intor di se la atenzion mediatiche e no dome di ducj i passionâts sportîfs furlans. Un moviment che, propit l’an passât, al veve fat cjacarâ di se par vie di un pâr di episodis no trop educatîfs cun scualifichis griviis e une schirie di polemichis. Chest an invezit, intune des primis partidis di Cope Cjargne, si à vude notizie di un biel at, chel dal zuiadôr de Folgore di Divilin. La partide si stave zuiant cuintri la Stella Azzurra di Glemone e Valentino Paschini al à convinçût l’arbitri a tornâ sui siei pas dopo che chest i veve sivilât un rigôr a favôr par un fal di man in aree. Paschini, ponte de scuadre, al podeve vê a disposizion il penalty de vitorie, ma cence nissun probleme al à visât il diretôr di gare che il balon cu la man lu veve tocjât lui e no il difensôr, puartant duncje l’arbitri al cambi di decision. Un episodi che al à cjatât il preseament de scuadre aversarie e di ducj i sportîfs dal Carnico. De bande sô Valentino, 30 agns, di simpri inamorât dal balon, nol cîr masse publicitât e cu la modestie che si puarte simpri daûr, al à volût ringraciâ ducj pai compliments, spiegant che dut câs ats come il so a dovaressin jessi la cuotidianitât intune partide: «O zuìn intun piçul ma tal stes timp grant campionât, ducj a fasin sacrificis tra famee, lavôr e altris impegns, par podê dopo lâ la domenie a zuiâ. Al sarès just duncje che ducj si compuartassin cussì: al vuadagnarès dut il moviment dal Carnico».
Par une biele storie però a è subit saltade fûr une altre che par fortune e je stade ridimensionade in curt. Presumudis peraulis razistis a saressin stadis ditis tai confronts di un arbitri di nazionalitât albanese, in ocasion de partide tra i Mobilieri di Sudri e la Ovarese. Tal refert, il siôr Strazimiri al à scrit di «espressions discriminatoriis» tai siei confronts. Ma cemût che al à scrit ben Massimo Di Centa, sul sît internet carnico.it, cheste volte si è sglonfade la mignestre. Di Centa, gjornalist un grum ecuilibrât, presint ae partide, al à riferît di vê sintût in ducj i novante minûts une uniche vosarie «torne in Albanie» indreçade al arbitri. E o tornìn a ce che o vevin scrit l’an passât a fin stagjon: va ben tignî la vuardie alte, va ben condanâ dal moment lis magagnis, ma atenzion a no volê strafâ sul banc dai imputâts, visantsi che une volte il Carnico, par amission stesse dai protagoniscj, al jere tant plui violent e barufant, e che a nivel sociâl la situazion e je lade un grum in miôr. Par un arbitri che al scrîf un tic masse, al è un altri che al salude il campionât, Andrea Fabris di Resiute, un omenon tant grant cussì come tant simpatic e in gjambe, un arbitri che al à simpri savût interpretâ il so rûl cun inteligjence, cence mai volê strafâ.
Pal rest al è tacât un campionât che, come ogni principi di stagjon, al puarte cun se une schirie di bogns intindiments, grande competizion tai trê zirons, cun soredut la corse a frenâ il predomini dal Cjavaç che tal 2015 al è rivât a vinci dut ce che si podeve. Cedarchis, Vile, Real a son prontis a metii i bastons tes ruedis. In seconde categorie al à saludât, par problemis societaris, il Rapid, la scuadre di Raviei, Esemon Disot e Disore, di chê altre bande e je in bulidure la Gnove Osôf, novitât dal 2015 che, dopo il prin salt di categorie, e vûl rivâ subit in Prime categorie. Cussì come che in Tierce, l’esperiment de Viola di Cjavaç, fat di un trop di zovins, al cîr conferme tai risultâts. ❚
✒ David Zanirato
__________________
Il mont mediatic dal “Carnico”
Cu la edizion numar 66 si fâs fieste ancje te redazion di A Tutto Carnico e di www.carnico.it. Il mont mediatic creât dal 1991 di bande di Renato Damiani che al sta lant indevant a fâ numars di record: 6.000 scoltadôrs di medie par domenie ae radio, 13.000 contats su pes pagjinis dal sît internet dulà che si pues scoltâ la direte des partidis ancje vie streaming. No dome de Cjargne ma ancje chês de Valcjanâl, dal Cjanâl dal Fier, dal Glemonàs e, di dîs agns incà, chês dal Cjadovri. A son tantons i emigrants di dut il mont che si coleghin par no pierdisi nancje un minût de trasmission che e je rivade ae vincjesime cuinte edizion. Lungje vite al Carnico! ❚
✒ Da.Zan.
Il Carnico di balon si vierç cuntune biele dimostrazion di lealtât sportive | Il mont mediatic dal Carnico............
Si è vierte cul fair play, cu la lealtât, la edizion numar 66 dal “Carnico”, il Campionât cjargnel di balon che come ogni Istât al clame intor di se la atenzion mediatiche e no dome di ducj i passionâts sportîfs furlans. Un moviment che, propit l’an passât, al veve fat cjacarâ di se par vie di un pâr di episodis no trop educatîfs cun scualifichis griviis e une schirie di polemichis. Chest an invezit, intune des primis partidis di Cope Cjargne, si à vude notizie di un biel at, chel dal zuiadôr de Folgore di Divilin. La partide si stave zuiant cuintri la Stella Azzurra di Glemone e Valentino Paschini al à convinçût l’arbitri a tornâ sui siei pas dopo che chest i veve sivilât un rigôr a favôr par un fal di man in aree. Paschini, ponte de scuadre, al podeve vê a disposizion il penalty de vitorie, ma cence nissun probleme al à visât il diretôr di gare che il balon cu la man lu veve tocjât lui e no il difensôr, puartant duncje l’arbitri al cambi di decision. Un episodi che al à cjatât il preseament de scuadre aversarie e di ducj i sportîfs dal Carnico. De bande sô Valentino, 30 agns, di simpri inamorât dal balon, nol cîr masse publicitât e cu la modestie che si puarte simpri daûr, al à volût ringraciâ ducj pai compliments, spiegant che dut câs ats come il so a dovaressin jessi la cuotidianitât intune partide: «O zuìn intun piçul ma tal stes timp grant campionât, ducj a fasin sacrificis tra famee, lavôr e altris impegns, par podê dopo lâ la domenie a zuiâ. Al sarès just duncje che ducj si compuartassin cussì: al vuadagnarès dut il moviment dal Carnico».
fur_Latn fur_Latn fur_Latn zho_Hans unk fur_Latn fur_Latn hau_Latn fur_Latn fur_Latn